ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

С Регламент (EС) 2021/92 на Съвета се определят възможностите за риболов за 2021 г. на определени рибни запаси и групи от рибни запаси, приложими във водите на Съюза, както и за корабите на Съюза в някои води извън Съюза. Обичайна практика е тези възможности за риболов да се изменят неколкократно по време на периода, за който са в сила.

• Съгласуваност с действащите разпоредби в тази област на политиката

Предложените мерки са разработени в съответствие с целите и правилата на общата политика в областта на рибарството и са съгласувани с политиката на Съюза в областта на устойчивото развитие.

• Съгласуваност с други политики на Съюза

Предложените мерки са съгласувани с политиките на Съюза в други области — по-специално в областта на околната среда.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Правното основание на настоящото предложение е член 43, параграф 3 от Договора за функционирането на Европейския съюз.

Ангажиментът на Съюза към устойчивата експлоатация на живите водни ресурси произтича от задълженията съгласно член 2 от Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството.

• Субсидиарност (при неизключителна компетентност)

Предложението попада в обхвата на изключителната компетентност на Съюза в съответствие с член 3, параграф 1, буква г) от Договора. Следователно принципът на субсидиарност не се прилага.

• Пропорционалност

Предложението е в съответствие с принципа на пропорционалност, тъй като общата политика в областта на рибарството е обща политика. Съгласно член 43, параграф 3 от Договора мерките за определянето и разпределянето на възможностите за риболов се приемат от Съвета.

• Избор на инструмент

Предложен инструмент: регламент.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

• Последващи оценки/проверки за пригодност на действащото законодателство

Не се прилага.

• Консултации със заинтересованите страни

В предложението са взети предвид отзивите на заинтересованите страни, консултативните съвети, националните администрации, рибарските организации и неправителствените организации.

• Събиране и използване на експертни становища

Предложението се основава на научното становище на Международния съвет за изследване на морето (ICES).

• Оценка на въздействието

Обхватът на Регламента относно възможностите за риболов е ограничен от член 43, параграф 3 от Договора.

• Пригодност и опростяване на законодателството

Не се прилага.

• Основни права

Не се прилага.

4. ОТРАЖЕНИЕ ВЪРХУ БЮДЖЕТА

Предложението няма да се отрази върху бюджета.

5. ДРУГИ ЕЛЕМЕНТИ

• Подробно разяснение на отделните разпоредби на предложението

Целта на предложението е Регламент (ЕС) 2021/92 на Съвета да бъде изменен, както е описано по-долу.

Цаца в Категат/Скагерак, Норвегия и Северно море

Тъй като цацата (*Sprattus sprattus*) е вид с кратък живот, възможностите за нейния риболов следва да се определят скоро след публикуването на становището на ICES, което ще позволи започването на риболова. От април 2019 г. ICES издава общо становище относно цацата в участък 3а на ICES (Категат/Скагерак), от една страна, и цацата в участък 2а на ICES (Норвежко море) и подзона 4 на ICES (Северно море), от друга страна, тъй като те се считат за един биологичен запас, въпреки че управлението им продължава да бъде разделено на две зони на управление. ICES публикува своето годишно научно становище относно запаса на 13 април 2021 г., като риболовът ще започне на 1 юли 2021 г. Съгласно това становище общият улов на цаца за периода от 1 юли 2021 г. до юни 2022 г. в съответните зони не следва да надвишава 106 715 тона. По силата на Регламент (ЕС) 2021/92 на Съвета ограниченията за общия допустим улов (ОДУ) за периода от 1 юли 2021 г. до 30 юни 2022 г. в двете зони на управление се определят на нулево равнище. Поради това количеството на улова на цаца в посочените зони на управление следва да бъде изменено в съответствие с най-актуалното научно становище на ICES и след консултации с Обединеното кралство и Норвегия.

Хамсия в подзони 9 и 10

ОДУ за хамсия (*Engraulis encrasicolus*) за периода от 1 юли 2021 г. до 30 юни 2022 г. в подзони 9 и 10 на ICES и във водите на Съюза от участък 34.1.1 на Комитета по риболова в централната източна част на Атлантическия океан (CECAF) е определен на нулево равнище до публикуването на научното становище за този период. ICES ще представи становището си относно този запас едва в края на юни 2021 г. С цел да се гарантира, че риболовната дейност може да продължи до определянето на ОДУ въз основа на най-актуалното научно становище, следва да се определи временен ОДУ в размер на 5744 тона въз основа на улова през третото тримесечие на 2020 г. След това ОДУ ще бъде променен в съответствие с научното становище на ICES.

2021/0135 (NLE)

Предложение за

РЕГЛАМЕНТ НА СЪВЕТА

за изменение на Регламент (ЕС) 2021/92 по отношение на определени възможности за риболов за 2021 г. във води на Съюза и води извън Съюза

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 43, параграф 3 от него,

като взе предвид предложението на Европейската комисия,

като има предвид, че:

(1) С Регламент (EС) 2021/92 на Съвета[[1]](#footnote-1) се определят възможностите за риболов за 2021 г. на определени рибни запаси и групи от рибни запаси, приложими във водите на Съюза, както и за корабите на Съюза в някои води извън Съюза.

(2) В Регламент (ЕС) 2021/92 се определя нулев общ допустим улов (ОДУ) за цацата в участък 3а на ICES (Категат/Скагерак), както и в участък 2а на ICES (Норвежко море) и подзона 4 на ICES (Северно море), до публикуването на съответното научно становище на Международния съвет за изследване на морето (ICES). Най-актуалното становище на ICES относно максималния устойчив улов беше представено на 13 април 2021 г. Съгласно това становище общият улов на цаца за периода от 1 юли 2021 г. до 30 юни 2022 г. в съответните зони не следва да надвишава 106 715 тона. Тъй като цацата е вид с кратък живот, нейният риболов започва на 1 юли — скоро след публикуването на научното становище. Поради това приложимите понастоящем ограничения на улова на цаца в участък 3а на ICES, както и в участък 2а на ICES и подзона 4 на ICES, следва да бъдат адаптирани в съответствие с посоченото становище на ICES и след предстоящите консултации с Норвегия и Обединеното кралство.

(3) В Регламент (ЕС) 2021/92 се определя нулев ОДУ за хамсия (*Engraulis encrasicolus*) за периода от 1 юли 2021 г. до 30 юни 2022 г. в подзони 9 и 10 на ICES и във водите на Съюза от участък 34.1.1 на Комитета по риболова в централната източна част на Атлантическия океан (CECAF) до публикуването на научното становище за този период. ICES ще представи становището си относно този запас в края на юни 2021 г. С цел да се гарантира, че риболовната дейност може да продължи до определянето на ОДУ въз основа на най-актуалното научно становище, следва да се определи временен ОДУ в размер на 5744 тона въз основа на улова през третото тримесечие на 2020 г.

(4) Поради неотложната необходимост риболовният сезон за цаца и хамсия да започне навреме на 1 юли 2021 г., настоящият регламент следва да влезе в сила в деня след деня на публикуването му,

ПРИЕ НАСТОЯЩИЯ РЕГЛАМЕНТ:

Член 1
**Изменение на Регламент (ЕС) 2021/92**

Регламент (ЕС) 2021/92 се изменя в съответствие с приложението към настоящия регламент.

Член 2
**Влизане в сила и прилагане**

Настоящият регламент влиза в сила в деня след деня на публикуването му в *Официален вестник на Европейския съюз*.

Той се прилага от 1 юли 2021 г.

Настоящият регламент е задължителен в своята цялост и се прилага пряко във всички държави членки.

Съставено в Брюксел на […] година.

 За Съвета

 Председател

1. Регламент (ЕС) 2021/92 на Съвета от 28 януари 2021 г. за определяне за 2021 г. на възможностите за риболов на определени рибни запаси и групи от рибни запаси, приложими във водите на Съюза, както и за риболовните кораби на Съюза в някои води извън Съюза (ОВ L 31, 29.1.2021 г., стр. 31). [↑](#footnote-ref-1)